แนวโน้มผู้ป่วยใหม่ลดลงต่อเนื่อง เป็นผลจากการฉีดวัคซีน ประชาชนยังป้องกันตนเองดี
นพ.เฉวตสรร นามวาท ผู้อำนวยการกองควบคุมโรคและภัยสุขภาพ กรมควบคุมโรค กระทรวงสาธารณสุข กล่าวถึงการฉีดวัคซีนโควิด-19 ว่า ผลการฉีดวัคซีนเฉพาะเมื่อวานนี้ฉีดเพิ่มไปอีก 762,954 โดส ทำให้ยอดฉีดวัคซีนสะสมรวมทั้งสิ้น 72,812,483 โดส แบ่งเป็นการฉีดเข็มที่ 1 รวม 41,075,152 ราย คิดเป็นร้อยละ 57 เข็มที่ 2 รวม 29,469,487 ราย คิดเป็นร้อยละ 40.9 และเข็ม 3 รวม 2,267,844 ราย คิดเป็นร้อยละ 3.1 เมื่อดูเฉพาะพื้นที่ 17 จังหวัดนำร่องท่องเที่ยว ภาพรวมฉีดไปแล้วรวมกว่า 8 ล้านโดส คิดเป็นความครอบคลุมเข็ม 1 เฉลี่ย ร้อยละ 77.7 เข็มที่ 2 เฉลี่ย ร้อยละ 56.5 โดยจังหวัดที่มีอัตราการฉีดครอบคลุมเข็ม 1 ได้สูงที่สุดคือ กทม. ร้อยละ 108.4 ตามมาด้วยภูเก็ต ร้อยละ 83.7 และชลบุรี ร้อยละ 81.1 น้อยสุดที่หนองคาย ร้อยละ 45.9 แต่ยังเป็นอัตราที่สูงกว่าค่าเฉลี่ยจึงถือว่าพร้อมแล้วสำหรับรองรับการเปิดประเทศอย่างไรก็ตาม สถานการณ์ระบาดโรคโควิดของไทย เลยจุดทางแยกหลังสิ้นสุดมาตรการล็อกดาวน์มาแล้ว และพบสถานการณ์จริงทั้งจำนวนผู้ป่วยรายใหม่ กับอัตราผู้ป่วยหนัก เป็นไปตามฉากทัศน์ที่ต้องการคือแนวโน้มผู้ติดเชื้อรายใหม่ภาพรวมประเทศลดลง เป็นผลจากการฉีดวัคซีน การเริ่ม COVID Free Area ประชาชนช่วยกันเพิ่มมาตรการป้องกันโรคส่วนบุคคล Universal Prevention ยังมีมาตรการทางสังคมในการควบคุมการเดินทางและมีมาตรการองค์กร COVID Free Setting และการคัดกรองต่อเนื่องด้วย ATK ถือเป็นทิศทงที่ดีและขอให้ประชาชนช่วยกันเคร่งครัดการป้องกันตัวเองต่อเนื่องเช่นนี้หลังเปิดประเทศและเปิดภาคเรียนในวันที่ 1 พฤศจิกายนนี้ต่อไปด้วย